b"\n_START_ARTICLE_\nIkar (mitologija)\n_START_PARAGRAPH_\nIkar (gr\xc5\xa1ko \xe1\xbc\xbc\xce\xba\xce\xb1\xcf\x81\xce\xbf\xcf\x82, \xc3\x8dkaros) je bil Dedalov sin v gr\xc5\xa1ki mitologiji._NEWLINE_Mitolo\xc5\xa1ka zgodba o Ikarjevem padcu je poznana tudi pod imenom Dedal in Ikar.\n_START_SECTION_\nDedal in Ikar\n_START_PARAGRAPH_\nDedal, slavni atenski kipar, stavbenik in kamnosek, je imel sina Ikarja. Svoje spretnosti pa je u\xc4\x8dil tudi svoje u\xc4\x8dence. Najuspe\xc5\xa1nej\xc5\xa1i med njimi je bil Dedalov ne\xc4\x8dak Talos. Dedal je v strahu, da bi ga Talosova nadarjenost uspela zasen\xc4\x8diti, de\xc4\x8dka pahnil z atenskega obzidja. Na areopagu je bil spoznan za krivega, zato je s sinom u\xc5\xa1el na otok Kreto. Tam je za kralja Minosa zgradil znameniti labirint, v katerega je dal Minos zapreti Minotavra. Da bi Dedal lahko ube\xc5\xbeal ujetni\xc5\xa1tvu na Kreti, je zase in za sina izdelal krila iz voska in perja. Sina je posvaril, naj leti nad morjem in ne preblizu sonca. Vendar Ikar se je med letom dvignil previsoko, vosek se je zato stopil in de\xc4\x8dek je strmoglavil v morje. Otok, kjer je morje naplavilo de\xc4\x8dkovo truplo, pa se imenuje Ikarija.\n_START_SECTION_\nMotiv Dedala in Ikarja v literaturi\n_START_PARAGRAPH_\nPrva lik Dedala omenjata Homer in Platon, ki ga predstavita kot nadarjenega umetnika in rokodelca. Homer je v XVIII. spevu Iliade poro\xc4\x8dal o tem, da je Dedal na Kreti zgradil plesi\xc5\xa1\xc4\x8de za Ariadno, Platon pa je v dialogu Menon zapisal, da so Dedalovi kipi izgledali kot \xc5\xbeivi ljudje. Lik Ikarja pa vklju\xc4\x8dita \xc5\xa1ele Ovidij v svojih Metamorfozah in Vergilij v Eneidi ter tako poudarita odnos med o\xc4\x8detom in sinom. Petronij pa se v svojem Satirikonu \xc5\xbee odmakne od anti\xc4\x8dne zgodbe in Dedalovo ime uporabi kot sinonim za iznajdljivost - z njim poimenuje domiselnega kuharja._NEWLINE_V Dantejevi Bo\xc5\xbeanski komediji se na ve\xc4\x8d mestih kot motiv pojavi Dedalov in Ikarjev polet s krili, ki predstavlja izjemne sposobnosti in izumiteljstvo. V renesansi in baroku pa se za\xc4\x8dne lik Ikarja pojavljati samostojno, najpogosteje v vlogi heroja. Tako ga opisujeta soneta italijanskih pesnikov Jacopa Sanazzara in Luigija Tansilla._NEWLINE_Vidnej\xc5\xa1a podoba Ikarja se pojavi tudi pri Johannu Wolfgangu von Goetheju. V drugem delu njegovega Fausta je podoba Ikarja zajeta v liku Evforiona, ki se tako kot Ikar ne meni za svarila star\xc5\xa1ev. Evforion si \xc5\xbeeli poleteti, a v tem poskusu strmoglavi in umre. Na koncu odlomka ga zbor preimenuje v Ikarja. Dedalova in Ikarjeva tema je prisotna tudi v Baudelairovi pesmi Ikarova to\xc5\xbeba ter v pesmi Perut na morju, ki jo je napisal Gabriele D'Annunzio._NEWLINE_Dedala si je za svojega duhovnega o\xc4\x8deta v \xc4\x8dasu odra\xc5\xa1\xc4\x8danja izbral Stephen Dedalus, glavni junak Joyceovega romana Umetnikov mladostni portret. Isti literarni junak pa se kasneje ponovno pojavi v Joyceovem Uliksu, kjer nastopa kot mlad intelektualec z umetni\xc5\xa1kim talentom. Lik Ikarja je upodobljen tudi v pesmi Samomor Gerda Adloffa, Dedalovo \xc5\xbeivljenjsko zgodbo, ki upo\xc5\xa1teva razli\xc4\x8dne variante mita, pa je zapisal Michel Ayrton v svojem romanu Graditelj labirinta._NEWLINE_Posebej zanimiv je roman Poslednji svet Christopha Ransmayrja, kjer je protagonist zgodbe Ovidijev prijatelj, ki i\xc5\xa1\xc4\x8de Metamorfoze ob \xc4\x8crnem morju. Podobo Ikarja Ovidijev prijatelj najde med podobami, ki jih na tapiserije tke gluhonema Arahna._NEWLINE_Na Slovenskem pa se motiv Dedala pojavi najprej v razsvetljenstvu. Janez Miheli\xc4\x8d v pesmi Mila pesem katiro je J. M. k hvali teh pregovorov pejl Dedala uporabi kot ponazoritev iznajdljivosti in ga zato primerja s Pohlinom, ki je napisal slovnico kranjskega jezika. Sre\xc4\x8dko Kosovel pa je eno izmed svojih konstruktivisti\xc4\x8dnih pesmi naslovil z imenom mitolo\xc5\xa1kega junaka Ikarja, gre namre\xc4\x8d za pesem Kons. Ikarus._NEWLINE_Junak z imenom Ikar nastopa tudi v romanu Vladimirja Gaj\xc5\xa1ka Ikarovo perje (1980). Ikar je v zgodbi pti\xc4\x8d, ki spremlja protagonista romana. V Pav\xc4\x8dkovi pesmi Ikar (1983) pa mitolo\xc5\xa1ki letalec ne pade v morje, temve\xc4\x8d na zemljo, saj je zemlja \xc5\xa1e izrazitej\xc5\xa1i protipol neba. Motiv Ikarja je prisoten tudi v pesni\xc5\xa1ki zbirki Nove pesmi Cirila Zlobca, in sicer v ciklu V labirintu. V pesmi Z Ikarom oku\xc5\xbeeni vzpostavlja vzporednice sodobnega \xc4\x8dloveka z mitolo\xc5\xa1kim likom na podlagi prastare \xc4\x8dlovekove \xc5\xbeelje po letenju.\n_START_SECTION_\nDruge upodobitve Dedala in Ikarja\n_START_PARAGRAPH_\nPriljubljen motiv v slikarstvu je bil poleg Dedalovega in Ikarjevega poleta tudi Ikarjev padec. Slednjega sta naslikala flamska slikarja Pieter Breughel starej\xc5\xa1i (ok. 1558) in Peter Paul Rubens (1636)._NEWLINE_V Viktorijanski dobi (1837-1901) je ustvarjal angle\xc5\xa1ki slikar Herber James Draper in med drugim naslikal tudi The Lament For Icarus (\xc5\xbdalovanje za Ikarjem). V istem \xc4\x8dasu je sliko Dedala in Ikarja naslikal angle\xc5\xa1ki slikar Frederick Leighton. Dedala in Ikarja pa sta upodobila tudi nizozemski slikar Anthony van Dyck (1630) in Francoz Charles Paul Landon (1799)._NEWLINE_Liku Ikarja sta se posvetila tudi nizozemski graver Hendrick Goltzius in italijanski slikar Carlo Saraceni (1579\xe2\x80\x931620), ki je v svojem opusu zajel klju\xc4\x8dne dogodke Ikarjevega poleta. Naslikal je njegov polet, padec in pokop. Na Slovenskem pa se podoba Ikarjevega padca nahaja v izdaji dela Ovidii Metamorphoseos Icones Janeza Vajkdarda Valvasorja. Bakroreze je zanj vrezal Andrej Trost._NEWLINE_Kip Dedala in Ikarja je leta 1779 ustvaril italijanski neoklasicisti\xc4\x8dni kipar Antonio Canova. V 20. stoletju pa je kip Ikarja izdelal Nizozemec Vincent Pieter Semeyn Esser, bolje poznan kot Piet Esser. Posebej lepa upodobitev Ikarjevega padca pa krasi strop Apolonove kro\xc5\xbene dvorane v Louvrskem muzeju. Gre za delo francoske neoklasicisti\xc4\x8dne slikarke Merry Joseph Blondel."